tartuNLP/wikipedia-smugri-20251201 huggingface dataset:
Raul Soisalo

Raul Soisalo on suomalainen psykoterapeutti, entinen koulutusyrittäjä sekä talous- ja huumerikollinen. Soisalo on ennen uraansa psykoterapeuttina toiminut muun muassa seurakunnan nuorisotyöntekijänä ja kanttorina, jona hän on myös kuoronjohtajana levyttänyt hengellistä musiikkia. 
Soisalolla on ollut lukuisia yrityksiä, joista suurimman osan toiminta on sittemmin lakannut. Soisalon yritykset ovat järjestäneet etenkin erilaisia psykologia-alan koulutuksia, joissa on ollut mukana muun muassa oikeuslaitoksen ja lastensuojelun edustajia. Niistä Suomen Psykologinen Instituutti on järjestänyt myös muun muassa työnohjaaksi ja neuropsykiatriseksi valmentajaksi pätevöittäviä koulutuksia. Lisäksi hän on pitänyt yksityistä psykoterapeuttivastaanottoa ja kirjoittanut useita psykologian alaan kuuluvia tietokirjoja. Tietokirjojen lisäksi hän on kirjoittanut artikkeleita muun muassa Perheterapia- ja Opettaja-lehtiin.
Rikokset.
Vuonna 2023 Soisalo tuomittiin Helsingin hovioikeudessa törkeästä huumausainerikoksesta pitkään vankeustuomioon. Huumeiden ostamiseen Soisalo oli käyttänyt yrityksensä varoja. Jo vuonna 2018 hän oli jäänyt kiinni huumeiden hallussapidosta Helsingin käräjäoikeudessa. Soisalo oli toiminut hovioikeuden kouluttajana. Koulutustapahtuman tauolla hän oli mennyt käräjäoikeuden puolelle kahville ja sisäänpääsyn yhteydessä toimitetussa turvatarkastuksessa häneltä oli löytynyt huumausaineita. 
Soisalo on syyllistynyt myös lukuisiin talousrikoksiin, jotka ovat kohdistuneet hänen perustamiinsa yrityksiin ja niiden varojen väärinkäyttöön. Vuonna 2024 Soisalo tuomittiin ehdottomaan vankeuteen ja liiketoimintakieltoon hänen ajettuaan perustamiansa yrityksiä konkurssiin mittavan taloudellisen hyödyn tavoittelemaksi. Lisäksi hänet tuomittiin tässä yhteydessä myös törkeästä veropetoksesta. 
Veneet.
Soisalo on omistanut useita veneitä, joihin liittyviä epäselvyyksiä ja rikoksia on käsitelty laajasti mediassa. Vuonna 2018 hän osti yrityksensä kautta Mary Ann-nimisen purjeveneen, jonka hän kuljetti ja hylkäsi Kotkan satamaan. Myöhemmin laiva upposi ja uppoamiseen liittyvistä rikoksista hänet tuomittiin ehdottomaan vankeuteen. Toisen vastaavan laivan osalta Soisalo tuomittiin myöskin vankeusrangaistukseen. Lisäksi Soisalo on hylännyt huonokuntoisen laivan Rääkkylään, joka on nostanut mediahuomiota. 
Bibliografia.
Lisäksi Soisalo on julkaissut omistamansa Suomen Psykologisen Instituutin kustantamana seuraavat kirjat:
Pyöröovi-ilmiö

Pyöröovi-ilmiö tarkoittaa ilmiötä, jossa päättävässä asemassa olevat henkilöt siirtyvät liike-elämän palvelukseen ja päinvastoin. Pyöröovi voi olla mahdollinen korruption muoto ja vahingollinen hallinnon avoimuudelle, mikäli se mahdollistaa poliittisen vaikutusvallan kauppaamisen yksityiselle piilossa. 
Pyöröovi-ilmiötä pidetään ongelmallisena siihen sisältyvien mahdollisten intressiristiriitojen takia. Pyöröovi-ilmiön nähdään tarjoavan erityisesti elinkeinoelämälle ja sen eturyhmille mahdollisuuden palkita sääntelijöitä ja päättäjiä aikaisemmasta käytöksestä.
Esimerkkejä pyöröovi-ilmiöstä ovat olleet muun muassa poliittisten päättäjien siirtyminen yksityisiin terveysfirmoihin kesken päätösvalmistelun. Keväällä 2020 Yle uutisoi entisen puolustusvoimien komentajan solmimasta konsulttisopimuksesta Lockheed Martinin kanssa kesken hävittäjähankintavalmistelun.
Pyöröovi-ilmiön laajuudesta ei ole saatavilla tilastoa. Avoimuusjärjestöt ALTER-EU ja Transparency International arvioivat, että 50 prosentilla poliittiseen konsultointiin ja lobbaustoimintaan siirtyneistä henkilöistä on tausta EU:n toimielimissä.
The Last Will and Testament

The Last Will and Testament on ruotsalaisen progressiivisen metallin yhtye Opethin konseptialbumi ja neljästoista studioalbumi, joka julkaistiin 22. marraskuuta 2024 Moderbolaget- ja Reigning Phoenix -levymerkkien kautta. Albumin piti alunperin ilmestyä jo 11. lokakuuta, mutta julkaisupäivää jouduttiin siirtämään valmistusprosessin odottamattomien viiveiden vuoksi. Albumi on yhtyeen ensimmäinen, jolla soittaa rumpali Waltteri Väyrynen.
Huang Yaqiong

Huang Yaqiong (, s. 28. helmikuuta 1994 Quzhou, Kiina) on kiinalainen sulkapalloilija. Hän voitti olympiakultaa sulkapallon sekanelinpelistä Pariisin olympialaisissa 2024 Zheng Siwein kanssa. Huang voitti hopeaa sekanelinpelistä Tokion olympialaisissa 2020.
Yksityiselämä.
Huang alkoi pelaamaan sulkapalloa kahdeksanvuotiaana. 2. elokuuta 2024 Huangin poikaystävä Liu Yuchen kosi häntä kultamitaliseremonian jälkeen. Huang hyväksyi kosinnan.
Kieran Bew

Kieran Bew (s. 18. elokuuta 1980 Hartlepool, Englanti) on englantilainen näyttelijä.
Liu Yuchen

Liu Yuchen (, s. 25. heinäkuuta 1995 Peking, Kiina) on kiinalainen sulkapalloilija. Liu voitti hopeaa Li Junhuin kanssa sulkapallon nelinpelistä Tokion olympialaisista 2020.
Yksityiselämä.
Liun sisko, Liu Jing, on Kiinaa olympialaisissa kahdesti edustanut uimari. Liu kosi tyttöystäväänsä Huang Yaqiongia tämän kultamitaliseremonian jälkeen Pariisin olympialaisissa 2024.
Rebeca Andrade

Rebeca Rodrigues de Andrade (s. 8. toukokuuta 1999 Guarulhos) on brasilialainen telinevoimistelija. Hän on voittanut kaksi olympiakultaa ja kolme maailmanmestaruutta.
Andrade kärsi kilpauransa alkupuolella useista loukkaantumisista. Hän jäi varvasvamman vuoksi pois nuorten kesäolympialaisista 2014. Kesäkuussa 2015 tulleen ristisidevamman vuoksi hän oli yhdeksän kuukautta poissa kilpakentiltä. Vuonna 2017 hän sai nilkka- ja polvivamman, joista jälkimmäisen vuoksi hän joutui leikkaukseen ja oli poissa kilpailuista syyskuuhun 2018 saakka. Vuonna 2019 tulleen ristisidevamman vuoksi hän oli jälleen polvileikkauksessa ja poissa kilpailuista maaliskuuhun 2020 saakka.
Andrade sijoittui Rio de Janeiron kesäolympialaisissa 2016 joukkuekilpailussa kahdeksanneksi ja moniottelussa 11:nneksi. Yksittäisten telineiden karsinnoissa hän sijoittui 15:nneksi nojapuilla, 20:nneksi permannolla ja 22:nneksi puomilla. Dohan MM-kilpailuissa 2018 hän sijoittui joukkuekilpailussa seitsemänneksi ja oli yksittäisillä telineillä parhaimmillaan kymmenes nojapuilla. Tokion kesäolympialaisissa 2021 Andrade voitti hypyssä kultaa kahden hypyn keskiarvopistein 15,083, millä hän voitti yhdysvaltalaisen MyKayla Skinnerin 0,167 pisteellä. Hän saavutti moniottelussa hopeaa pistein 57,298, millä hän hävisi yhdysvaltalaiselle Sunisa Leelle 0,135 pistettä. Permannon loppukilpailussa hän oli viides. Karsinnoissa hän sijoittui puomilla 18:nneksi ja nojapuilla 19:nneksi. Kita-Kyūshūn MM-kilpailuissa 2021 Andrade voitti maailmanmestaruuden hypyssä 14,966 pisteellä ja saavutti hopeaa nojapuilla. Puomilla hän sijoittui kuudenneksi.
Andrade voitti Liverpoolin MM-kilpailuissa 2022 kultaa moniottelussa 56,899 pisteellä ja saavutti pronssia permannolla 13,733 pisteellä. Hän sijoittui joukkuekilpailussa neljänneksi sekä puomilla ja nojapuilla kahdeksanneksi. Hypyn karsinnassa hän oli kahdestoista. Antwerpenin MM-kilpailuissa 2023 hän voitti kolmannen maailmanmestaruutensa hypyssä 14,750 pisteellä. Lisäksi hän sai hopeaa joukkuekilpailussa, moniottelussa 56,766 pisteellä ja permannolla sekä pronssia puomilla. Nojapuiden karsinnassa hän oli viidestoista. Pariisin kesäolympialaisissa 2024 hän voitti kultaa permannolla, saavutti hopeaa moniottelussa 57,932 pisteellä, millä hän hävisi yhdysvaltalaiselle Simone Bilesille 1,199 pistettä, ja hypyssä sekä sai pronssia joukkuekilpailussa.
Sven Lampa

Sven Lampa (17. marraskuuta 1839 – 2. joulukuuta 1914) oli ruotsalainen hyönteistutkija. Hän oli Ruotsin maanviljelysakatemian käytännöllinen entomologi 1887 ja sittemmin 1897–1909 Ruotsin valtion entomologisen laitoksen professori ja johtaja. Hän oli 1891–1901 aikakauslehden "Entomologisk tidskrift" ja 1891–1909 sarjan "Uppsatser i praktisk entomologi" toimittaja. Hän julkaisi kirjoituksia ja teoksia lähinnä käytännön hyönteistieteen alalta.
Ranskan buddhalainen unioni

Ranskan buddhalainen unioni (, lyh. UBF) on Ranskassa toimiva buddhalaisten järjestöjen valtakunnallinen kattojärjestö. Se on perustettu vuonna 1986 ja yhdistyksen tarkoituksena on mm. auttaa buddhalaisia järjestöjä integroitumaan ranskalaiseen yhteiskuntaan ja toimia tiedotuskeskuksena buddhalaisuutta käsittelevissä aiheissa. Lisäksi unioni on vuodesta 2004 hallinnoinut Vincennes’n pagodia, joka on Euroopan suurin. Unioni koostuu 99 jäsenjärjestöstä, jotka toimivat ympäri Manner-Ranskaa.
Vuodesta 2022 lähtien UBF:n puheenjohtajina ovat toimineet lama Thrinlé Gyatso ja Antony Boussemart.
UBF on Euroopan Buddhalaisen Unionin jäsenjärjestö.
Phia Saban

Phia Saban on englantilainen näyttelijä, joka tuli tunnetuksi Helaena Targaryenin roolista fantasiasarjassa "House of the Dragon". Hän on aiemmin näytellyt myös Netflix-sarjassa "The Last Kingdom". Saban on valmistunut Guildhall School of Music and Dramasta.
Enkeli (täsmennyssivu)

Enkeli viittaa seuraaviin:
Sunisa Lee

Sunisa "Suni" Lee (alk. Phabsomphou, s. 9. maaliskuuta 2003 Saint Paul, Minnesota) on yhdysvaltalainen telinevoimistelija. Hän on voittanut moniottelussa olympiakultaa sekä joukkuekilpailussa olympiakultaa ja maailmanmestaruuden.
Lee nousi kansainväliselle huipulle Stuttgartin MM-kilpailuissa 2019. Hän voitti siellä kultaa joukkuekilpailussa sekä saavutti hopeaa permannolla ja pronssia nojapuilla. Hän sijoittui moniottelussa kahdeksanneksi ja puomin karsinnassa 12:nneksi. Tokion kesäolympialaisissa 2021 hän voitti kultaa moniottelussa sekä saavutti hopeaa joukkuekilpailussa ja pronssia nojapuilla. Hän sijoittui puomilla viidenneksi ja permannon karsinnassa 18:nneksi.
Lee palasi munuaisongelmien jälkeen arvokilpailuihin Pariisin kesäolympialaisissa 2024. Hän voitti kultaa joukkuekilpailussa sekä saavutti pronssia moniottelussa ja nojapuilla.
Lee on sukujuuriltaan hmong. Hänen vanhempansa muuttivat aikoinaan Laosista Yhdysvaltoihin. Leen isäpuoli John Lee halvaantui onnettomuudessa rinnasta alaspäin vuonna 2019 juuri ennen voimistelun Yhdysvaltain-mestaruuskilpailuja.
Lee kilpaili vuoden 2021 lopulla television tanssiohjelmassa "Dancing with the Stars".
Altered Beast

Altered Beast on Sega AM1:n kehittämä ja Segan julkaisema beat ’em up-peli. Peli on julkaistu vuonna kolikkopelinä ja myöhemmin muun muassa Sega Mega Drivelle, Amigalle, Atari ST:lle, Commodore 64:lle, ZX Spectrumille, MSX:lle, Amstrad CPC:lle, PC Enginelle ja DOSille.
Pelaaminen.
Peli sijoittuu Antiikin Kreikkaan ja pelaaja ottaa ohjaksiinsa Zeuksen kuolleista herättämän sadanpäämiehen (centurio), jonka Zeus lähettää pelastamaan Athenen, jonka ilkeä alamaailman herra Neff on vanginnut. Pelaaja joutuu kulkemaan läpi viisi kenttää taistellen epäkuolleita ja hirviöitä vastaan, ja joka kentän lopussa pelaaja kohtaa itseään muotoaan muuttavan Neffin pomovastustajana. Pelaajan on kerättävä jokaisessa kentässä kolme taikapalloa, joista jokainen kasvattaa pelaajan voimia; kolmannen pallon jälkeen pelihahmo muuttuu voimakkaaksi eläinhybridiksi (kuten ihmissudeksi), joilla on erikoisvoimia tuhota viholliset tehokkaammin tieltään. Peli mahdollistaa myös kaksinpelaamisen.
Vastaanotto.
Ilmestyessään Japanissa heinäkuussa 1988 "Altered Beast" oli sen kuukauden toiseksi eniten tienannein kolikkopeli, vaikkakin ilmestymisestään lähtien peli saikin ristiriitaisen vastaanoton, josta kritiikki on pääasiassa kohdistunut pelattavuuteen ja graafiseen ilmeeseen. Kritiikistään huolimatta peli nauttii nykyään kulttimaineesta ja sitä on peräti mielletty "yhdeksi Segan ikimuistoisimmista konsepteista."
Fis (sävel)

Fis eli F♯ on yksittäisen oktaavin seitsemäs puolisävelaskel, jos oktaavi aloitetaan C:stä, ja se saadaan ylentämällä F. Se sijaitsee F:n ja G:n välissä ja on enharmoninen ges-sävelen kanssa.
Fes (sävel)

Fes eli F♭ on solfeesin 5. puolisävelaskel. Se on alennettu F eli se soi puoliaskelen alempaa kuin F. Koska F:stä puolisävelaskelen alapuolella on myös E, Fes on enharmoninen E:n kanssa. Fes on myös Cesin ohella toinen niistä alennetuista sävelistä, jotka soitetaan valkoiselta koskettimelta.
Skaalat.
Fesistä alkavat teoriassa seuraavat asteikot:
Näitä asteikkoja, joissa esiintyy kaksinkertaisesti alennettuja säveliä, ei käytännössä kuitenkaan juuri esiinny, vaan ne korvataan niiden kanssa enharmonisilla E-duurilla ja e-mollilla.
Gripenbergin kortteli

Gripenbergin kortteli (ruots. "Gripenbergska kvarteret") on umpikortteli Taka-Töölön kaupunginosassa Helsingissä. Kortteli rajautuu lännessä Mannerheimintiehen, pohjoisessa Savilankatuun, idässä Urheilukatuun ja Urheilukadun puistikkoon sekä etelässä Sallinkatuun. Arkkitehtuuriltaan kortteli edustaa 1920-luvun klassismia ja on ominaispiirteiltään säilynyt hyvin.
Korttelin rakennukset on suunnitellut arkkitehti Ole Gripenberg, jolta kortteli on saanut nimensä. Rakennuksista ensimmäinen valmistui vuonna 1925 ja viimeinen 1932. Korttelisuunnitelman on laatinut Sigurd Frosterus, jonka kanssa Gripenbergillä oli arkkitehtitoimisto Frosterus &amp; Gripenberg. Gripenberg asettui itse asumaan yhteen korttelin taloista (Urheilukatu 24). 
Kortteli käsittää kymmenen asuinrakennusta, jotka kuuluvat yhdeksälle eri asunto-osakeyhtiölle. Korttelin keskimmäiset talot Mannerheimintie 33 ja Urheilukatu 20 kuuluvat molemmat asunto-osakeyhtiöön Bostadsaktiebolaget Boas Asunto-osakeyhtiö. Korttelin sisäpiha on symmetrinen ja aidaton. Urheilukadun puolella korttelin keskiosan edustalla on kapea puistikko, joka kuitenkaan ei ulotu Sallin- eikä Savilankadun kulmaan saakka.
Rizza Islam

Ronnie Steven ”Rizza” Islam (s. 1990 Compton, Kalifornia) on yhdysvaltalainen rokotevastainen aktivisti. Center for Countering Digital Hate kertoi vuonna 2021 raportissaan, että Facebookissa ja Twitterissä levinneestä rokotevastaisesta materiaalista 65 % oli Islamin ja yhdentoista muun henkilön tuottamaa.
Islam kävi jo lapsena Nation of Islamin paikallisessa moskeijassa. Teini-ikäisenä hän työskenteli skientologian piirissä vanhempineen, jotka perustivat skientologien tukeman World Literacy Crusade -järjestön. Vuonna 2015 Islam joutui äitinsä ja joidenkin sisarustensa kanssa pidätetyksi petoksista epäiltynä. Samoihin aikoihin hän palasi Nation of Islamin aktiiviseksi jäseneksi ja nousi järjestössä merkittävään asemaan Tony Muhammadin avulla. Islam tapasi vuosina 2015–2016 moneen otteeseen Louis Farrakhanin rokotevastaisessa aktivismissa ja kilpailevien katujengien välisen rauhan edistämisessä tehtävän yhteistyön merkeissä. Islam oli yksi Nation of Islamin ja muiden rokotevastaisen toimijoiden, kuten Robert F. Kennedy Jr.:n yhteistyön alullepanijoista. Kennedy tutustui Tony Muhammadiin ja Louis Farrakhaniin Islamin välityksellä vuonna 2015.
Islam on toiminut National of Islamin lisäksi sen puolisotilaallisessa siivessä Fruit of Islamissa. Hän on pitänyt juutalaisia mediaa ja Hollywoodia hallitsevina. Hän on pitänyt hallituksen luomia kemikaaleja homoseksuaalisuuden yleisyyttä lisäävinä ja miehiä naisellistavina. Islamin mukaan Bill Gates oli koronapandemian taustalla. Islam väitti parantaneensa koronavirusinfektion erityisruokavaliolla. Hänen mukaansa rokotteet aiheuttavat autismia ja mRNA-pohjaiset rokotteet muuttavat ihmisen DNA:ta.
Superpesiksen kuukauden tuomari

Superpesiksen kuukauden tuomari on valinta, jossa valitaan Superpesistuomareiden joukosta yksi tuomari joka kuukausi. 
Kuukauden tuomari valitaan nostattamaan tuomaritoiminnan saaman arvostuksen sille kuuluvalle tasolle, ja sitä kautta myös vaikuttaa lasten ja nuorten hakeutumista tuomaritoimintaan ja vahvistamaan niin sanottua "tuomaripolkua".
José Iraragorri

José Iraragorri Ealo (16. maaliskuuta 1912 Basauri, Espanja – 27. huhtikuuta 1983) oli espanjalainen jalkapalloilija, pelipaikaltaan hyökkääjä. Hän toimi pelaajauransa jälkeen myös valmentajana.
Iraragorri tunnetaan parhaiten urastaan Athletic Bilbaossa, jonka kanssa hän voitti Primera Divisiónin neljästi kausina 1929–1930, 1930–1931, 1933–1934 ja 1935–1936 sekä Copa del Reyn neljästi kausina 1929–1930, 1930–1931, 1931–1932 ja 1932–1933. Lisäksi hän edusti muun muassa San Lorenzoa ja Españaa. Hän debytoi Espanjan A-maajoukkueessa huhtikuussa 1931 ja pelasi joukkueessa 7 ottelua, joissa hän teki 2 maalia. Hän teki molemmat maalit vuoden 1934 maailmanmestaruuskilpailuissa.
Isidro Lángara

Isidro Lángara (25. toukokuuta 1912 Pasaia, Espanja – 21. elokuuta 1992) oli espanjalainen jalkapalloilija, pelipaikaltaan keskushyökkäjä. Hän kykeni pelaamaan myös oikeana laitahyökkääjänä.
Lángara edusti uransa aikana Real Oviedoa, San Lorenzoa ja Españaa. Hän voitti jälkimmäisen kanssa Meksikon Primera Divisiónin kaudella 1944–1945. Hän oli liigan paras maalintekijä neljästi Primera Divisiónissa, kerran Segunda Divisiónissa ja kaksi kertaa Meksikon Primera Divisiónissa. Hän debytoi Espanjan A-maajoukkueessa huhtikuussa 1932 ja kuului joukkueen kokoonpanoon vuoden 1934 maailmanmestaruuskilpailuissa.
Årdalin kirkko (Årdal)

Årdalin kirkko () on Årdalin kunnassa Vestlandin läänissä Norjassa sijaitseva puinen pitkäkirkko vuodelta 1867.
Farnesin kirkko

Farnesin kirkko () on Årdalin kunnassa Vestlandin läänissä Norjassa sijaitseva tiilinen ristikirkko vuodelta 1970.
Øvre Årdal

Øvre Årdal on taajama Årdalin kunnassa Vestlandin läänissä Norjassa. Taajaman pinta-ala on 1,9 neliökilometriä ja asukasluku 3 082 vuonna 2024. Øvre Årdalissa on Norsk Hydron alumiinitehdas.
Seimsdalen

Seimsdalen on taajama Årdalin kunnassa Vestlandin läänissä Norjassa. Taajaman pinta-ala on 0,28 neliökilometriä ja asukasluku 413 vuonna 2024.
Sigurd Eldegard

Sigurd Eldegard (10. heinäkuuta 1866 Årdal – 30. tammikuuta 1950 Oslo) oli norjalainen näyttelijä, näytelmäkirjailija, teatteriohjaaja ja vuosina 1918–1920 Det Norske Teatretin johtaja Amund Rydlandin kanssa. Hänen tunnetuimpia näytelmiään on kansallisromanttinen vuonna 1905 ensi-iltansa saanut "Fossegrimen", joka oli Norjan kansallisteatterin ensimmäinen uusnorjankielinen näytelmä. Se oli katsojamenestys, jota esitettiin yli sata kertaa. Saksalaismiehityksen aikana Eldegard oli fasistisen Nasjonal Samling -puolueen jäsen.
Aremarkin kirkko

Aremarkin kirkko () on Aremarkin kunnassa Østfoldin läänissä Norjassa sijaitseva tiilinen pitkäkirkko vuodelta 1861.
Holmgillin kirkko

Holmgillin kirkko () on Aremarkin kunnassa Østfoldin läänissä Norjassa sijaitseva puinen pitkäkirkko vuodelta 1902.
Barbun kirkko

Barbun kirkko () on Arendalin kunnassa Agderin läänissä Norjassa sijaitseva kivinen pitkäkirkko vuodelta 1880.
Bjorbekkin kirkko

Bjorbekkin kirkko () on Arendalin kunnassa Agderin läänissä Norjassa sijaitseva puinen pitkäkirkko vuodelta 1884.
Øyestadin kirkko

Øyestadin kirkko () on Arendalin kunnassa Agderin läänissä Norjassa sijaitseva kivinen pitkäkirkko 1200-luvulta.
Tromøyn kirkko

Tromøyn kirkko () on Arendalin kunnassa Agderin läänissä Norjassa sijaitseva kivinen pitkäkirkko 1100-luvulta.
Austre Molandin kirkko

Austre Molandin kirkko () on Arendalin kunnassa Agderin läänissä Norjassa sijaitseva puinen ristikirkko vuodelta 1673.
Søs Fenger

Charlotte "Søs" Fenger (s. 2. joulukuuta 1961) on tanskalainen laulaja. Hän toimi 1980-luvulla muun muassa Love Construction- ja News-yhtyeiden laulajana, kunnes julkaisi vuonna 1989 sooloalbumin "Vinterdage". Hänen laulutyylinsä vaihtelee jazzista poppiin ja rockiin.
The Last Kingdom

The Last Kingdom on brittiläinen historiallinen draamasarja, joka perustuu Bernard Cornwellin kirjasarjaan "Uhtred". Televisiosarjaa esitettiin viisi tuotantokautta vuosina 2015–2022 ja jatkettiin elokuvalla "Seven Kings Must Die" (2023). Sarjaa tuotti aluksi BBC, mutta kolmannen kauden kohdalla se siirtyi Netflixille.
Sarja sijoittuu viikinkiaikaan ja kertoo viikinkien kasvattamasta saksimies Uhtredista. Hän päätyy palvelemaan Wessexiä hallitsevaa kuningas Alfredia, joka suunnittelee pienempien kuningaskuntien yhdistämistä Englannin kuningaskunnaksi.
Halkosaari (Lappeenranta)

Halkosaari on puistomainen saari Lappeenrannassa Kaupunginlahden suulla sataman itäpuolella. Se on yhdistetty mantereeseen pienellä sillalla. Saaressa on pienvenelaitureita ja pohjoiskärjessä Halkosaaren paviljonki. Halkosaaren ohi viereiselle Kaupunginlahdelle kulkee Saimaan syväväylä 4,0 metrin syvyisenä.
Lappeenrannan kaupunki ja Suomen Matkailijayhdistys alkoivat rakentaa kaupunkiin puistoja 1880-luvulla. Osansa tästä kehityksestä sai myös Halkosaari, joka kunnostettiin ja yhdistettiin sillalla mantereeseen. Matkailijayhdistyksen puheenjohtajana toimi läheisen Lappeenrannan kylpylän johtaja Maximilian Buch. Halkosaaren paviljonki on vuodelta 1895. Halkosaaressa oli mattolaituri 1950-luvulta alkaen. Huonokuntoinen laituri purettiin vuonna 2023.
Halkosaari on nimetty Mielenterveysseuran Mieli-paikaksi, mistä merkkinä on laatta paviljongin viereisessä rantakalliossa.
Reuilly (Indre)

Reuilly on kunta Ranskassa Indren departementissa Centre-Val de Loiren alueella. Se sijaitsee Arnonjoen varrella, noin 17 kilometriä Issoudunin kaupungista pohjoiseen.
Tarinan mukaan frankkien kuningas Dagobert I:n määräyksellä sinne perustettiin vuonna 638 Saint-Denis’n kuninkaallinen luostari. Luostari oli toiminnassa vuoden 1789 Ranskan suureen vallankumoukseen saakka. Karolingien ajalta peräisin oleva krypta ja primitiivinen romaaninen kirkko 1000-luvulta ovat jäljellä tästä uskonnollisesta toiminnasta. 1600-luvulla rakennettiin vanhan 1000-luvun feodaalilinnan paikalle Château de La Ferté. Sen suunnitteli arkkitehti François Mansart, ja se on Indren ainoa linna Ludvig XIV:n ajalta.
Talous.
Reuilly on viininviljelyseutua. Sen alkuperä juontaa juurensa 600-luvulle, jolloin kuningas Dagobert I lahjoitti sen niityt, pellot ja viinitarhat Saint-Denis’n luostarimunkeille. Vuonna 1365 Berryn herttua Jean julkaisi peruskirjan, joka koski Reuillyn viinien myyntiä. Se sisälsi esimerkiksi oikeuden periä veroja viinien myynnistä sekä noudatettavat sadonkorjuupäivät. Vuonna 1937 Reuillyn viinitilat saivat AOC-todistuksen valkoviineilleen, ja puna- ja roséviinit saivat sen vuonna 1961. Reuilly (AOC):n tuotantoalue oli vuonna 2014 233 hehtaaria. Nimitysalue kattaa 6 kuntaa: Indressä Reuilly ja Diou sekä Cherissä Lazenay, Chéry, Lury sur Arnon ja Preuilly.
Jordan Chiles

Jordan Lucella Elizabeth Chiles (s. 15. huhtikuuta 2001 Tualatin, Oregon) on yhdysvaltalainen telinevoimistelija. Hän on voittanut joukkuekilpailussa olympiakultaa ja maailmanmestaruuden. Hänellä on myös henkilökohtaisia mitaleja MM-kilpailuista ja Pan-Amerikan kisoista.
Chiles on kilpaillut kansainvälisellä tasolla vuodesta 2018. Tokion kesäolympialaisissa 2021 hän saavutti hopeaa joukkuekilpailussa ja sijoittui moniottelun karsinnassa 40:nneksi. Yksittäisten telineiden karsintakilpailuissa hän oli permannolla 13:s, nojapuilla 52:s ja puomilla 78:s. Liverpoolin MM-kilpailuissa 2022 hän voitti kultaa joukkuekilpailussa sekä saavutti hopeaa hypyssä ja permannolla. Moniottelun karsinnassa hän oli 12:s sekä nojapuilla 18:s ja puomilla 83:s. Pan-Amerikan kisoissa 2023 Santiagossa Chiles voitti kultaa joukkuekilpailussa sekä sai hopeaa hypyssä ja pronssia moniottelussa. Pariisin kesäolympialaisissa 2024 hän voitti kultaa joukkuekilpailussa. Hän sijoittui moniottelun karsinnassa neljänneksi, mutta koska hänen edellään oli kaksi yhdysvaltalaista, ei hän päässyt maakiintiön vuoksi moniottelun loppukilpailuun. Permannolla hän sijoittui viidenneksi.
Ségry

Ségry on kunta Ranskassa Indren departementissa Centre-Val de Loiren alueella. Se sijaitsee noin 10 kilometriä Issoudunin kaupungista kaakkoon.
Kunnan alueella on Arnonjoen varrella entinen La Préen luostari. Sen perusti vuonna 1128 Bernhard Clairvaux’lainen. Luostari myytiin Ranskan suuren vallankumouksen aikana 1700-luvulla. Samalla luostarikirkko purettiin perustuksia myöten. Nykyään entisissä luostarirakennuksissa on loma-asuntoja sekä taiteilijoiden asuin- ja työtiloja.
Kunnan keskustassa oleva Saint-Martinin kirkko on rakennettu 1100-luvulla. Kirkon länsijulkisivu ja kuisti ovat luokittelu historialliseksi muistomerkiksi vuonna 1927.
Jade Carey

Jade Ashtyn Carey (s. 27. toukokuuta 2000 Phoenix, Arizona) on yhdysvaltalainen telinevoimistelija. Hän on kaksinkertainen olympiavoittaja ja kolminkertainen maailmanmestari.
Carey kilpaili arvokilpailuissa ensimmäisen kerran Montrealin MM-kilpailuissa 2017. Hän saavutti siellä hopeaa hypyssä ja permannolla. Stuttgartin MM-kilpailuissa 2019 hän voitti kultaa joukkuekilpailussa ja saavutti hopeaa hypyssä. Hän sijoittui permannon karsinnassa kolmanneksi mutta ei mahtunut loppukilpailuun. Tokion kesäolympialaisissa 2021 hän voitti kultaa permannolla sekä sijoittui kahdeksanneksi moniottelussa ja hypyssä. Hän oli nojapuiden karsinnassa 20:s ja puomilla 41:s.
Carey voitti Liverpoolin MM-kilpailuissa 2022 kultaa joukkuekilpailussa ja hypyssä sekä saavutti pronssia permannolla. Moniottelussa hän sijoittui kuudenneksi. Telinekohtaisissa karsinnoissa hän oli puomilla 11:s ja nojapuilla 32:s. Pariisin kesäolympialaisissa 2024 hän voitti kultaa joukkuekilpailussa, jonka loppukilpailussa hän kilpaili vain hypyssä, ja saavutti pronssia henkilökohtaisessa hyppykilpailussa.
Kieran

Kieran () on englanninkielinen miehen etunimi. Se on muunnelma iirinkielisestä nimestä Ciarán, joka puolestaan perustuu iirinkieliseen nimen Ciar. Sana "cίar" tarkoittaa iiriksi tummaa tai mustaa.
Suomessa etunimi Kieran on annettu alle 109 miehelle ja alle 15 naiselle.
Pantin

Pantin on noin 60 000 asukkaan kunta Pariisin suurkaupunkialueen koillisosassa Île-de-Francessa, Ranskassa. Se sijaitsee Canal de l’Ourcqin varrella. Alueen teollisuusyritykset valmistavat valimotuotteita, kemikaaleja, savukkeita sekä jauhoja ja muita jalostettuja elintarvikkeita.
Pantin sijaitsee hyvien liikenneyhteyksien varrella - kehätie kulkee sen vierestä ja rautatie sen poikki. Liikenteellä on ollut osuutta siihen, että vuonna 2016 Pantinin ilmassa oli eniten saasteita koko Ranskassa.
Kishane Thompson

Kishane Thompson (s. 17. heinäkuuta 2001 Mitchell Town, Jamaika) on jamaikalainen pikajuoksija.
Thompson on kärsinyt loukkaantumisista ja ennen vuotta 2023 hänen 100 metrin juoksun ennätyksensä oli 10,21. Vuoden 2023 Jamaikan mestaruuskilpailussa hän juoksi 100 metrin alkuerässä ajan 9,91 ja alitti ensimmäistä kertaa 10 sekunnin rajan. Hän kuitenkin jätti valmentajansa mukaan suunnitellusti kilpailun kesken eikä osallistunut välieriin. Syyskuussa 2023 Timanttiliigan osakilpailussa Xiamenissa hän sijoittui 100 metrillä toiseksi ajalla 9,85. 
Vuonna 2024 hän voitti Jamaikan mestaruuden 100 metrillä. Hän juoksi Jamaikan mestaruuskilpailuiden alkuerässä ajan 9,82, välierässä 9,84 ja loppukilpailussa 9,77. Pariisin olympialaisissa 2024 Thompson saavutti sadalla metrillä hopeaa ajalla 9,79. Vuonna 2025 hän voitti Jamaikan-mestaruuden ajalla 9,75. Tokion MM-kilpailuissa 2025 Thompson sijoittui 100 metrillä toiseksi ajalla 9,82.
Thompsonia valmentaa Stephen Francis, joka on valmentanut muun muassa Shelly-Ann Fraser-Prycea ja Asafa Powellia.
Flávia Saraiva

Flávia Lopes Saraiva (s. 30. syyskuuta 1999 Rio de Janeiro) on brasilialainen telinevoimistelija. Hän on olympia- ja MM-mitalisti.
Nuorten kesäolympialaisissa 2014 Saraiva voitti kultaa permannolla sekä saavutti hopeaa moniottelussa ja puomilla. Seuraavana vuonna hän kilpaili Glasgow'n MM-kilpailuissa ja sijoittui muun muassa moniottelussa 24:nneksi, joukkuekilpailun karsinnassa yhdeksänneksi, puomin karsinnassa 14:nneksi ja permannon karsinnassa 15:nneksi. Rio de Janeiron kesäolympialaisissa 2016 hän sijoittui puomilla viidenneksi ja joukkuekilpailussa kahdeksanneksi sekä karsinnoissa moniottelussa ja permannolla 19:nneksi ja nojapuilla 67:nneksi.
Dohan MM-kilpailuissa 2018 Saraiva sijoittui permannolla viidenneksi, joukkuekilpailussa seitsemänneksi ja moniottelussa kahdeksanneksi. Seuraavana vuonna Stuttgartin MM-kilpailuissa hän oli permannolla neljäs, puomilla kuudes ja moniottelussa seitsemäs. Tokion kesäolympialaisissa 2021 hän sijoittui puomilla seitsemänneksi ja permannon karsinnassa 69:nneksi.
Saraiva sijoittui Liverpoolin MM-kilpailuissa 2022 joukkuekilpailussa neljänneksi. Hän oli karsinnassa permannolla ykkönen ja moniottelussa kymmenes, mutta karsinnan hyppykilpailussa tulleen nilkkavamman vuoksi hän ei kilpaillut henkilökohtaisissa loppukilpailuissa. Antwerpenin MM-kilpailuissa 2023 hän saavutti ensimmäiset MM-mitalinsa: hopeaa joukkuekilpailussa ja pronssia permannolla. Moniottelussa hän sijoittui 15:nneksi. Pariisin kesäolympialaisissa 2024 hän saavutti pronssia joukkuekilpailussa, jonka lämmittelyssä hän putosi nojapuilta ja loukkasi silmäkulmaansa. Moniottelun loppukilpailussa Saraiva sijoittui yhdeksänneksi.
Drancy

Drancy on noin 71 000 asukkaan kunta Pariisin suurkaupunkialueen koillisosassa Île-de-Francessa, Ranskassa. 
Drancyssä toimi natsivallan aikana kokoamisleiri, josta juutalaisia lähetettiin keskitysleireille. Sen paikalla on nyt muistomerkki ja museo.
Drancy oli keskiajalla pieni kylä. Sen kaupungistuminen alkoi rautatieverkon rakentamisen myötä. Kaupungissa on kolme 1930-luvun alussa rakennettua kirkkoa. Kaksi keskustan asuinaluetta on tehty rautatietyöntekijöiden asuinalueeksi, toinen niistä on rakennettu puutarhakaupungin aatteiden mukaan.
Kohat

Kohat (, ) on kaupunki Pakistanin Khyber Pakhtunkhwan provinssissa Kohatin piirikunnassa. Sen asukasluku oli vuoden 2017 väestönlaskennassa 191 836.
Maantiede.
Kohat sijaitsee Pakistanin Khyber Pakhtunkhwan provinssissa Kohatin piirikunnassa. Kaupungin eteläpuolella virtaa Kohat Toi -joki ja siellä sijaitsee Kohatsola. Kohatsola yhdistää seudun Kabuljokeen. Ympäröivä seutu on ylänköä mataline vuorineen. Aluetta halkovien jokien laaksoissa on viljelyalueita. Kohatin tunneli yhdistää seudun Pešawariin.
Historia.
Historiallinen Kohat perustettiin 1300-luvulla jonkin matkan päähän nykyisestä kaupungista. Sen perustaja oli paikallinen buddhalainen hallitsija eli radža. Khatakien paštuheimo alkoi siirtyä alueelle lännestä saman vuosisadan aikana. Heitä seurasivat Bangašit, jotka taistelivat Khatakien puolella Orzakaita vastaan. Paštuhallitsija Babur alkoi levittää valtakuntaansa kohti Intiaa Kabulin laaksosta vuonna 1505. Hänen joukkonsa taistelivat paikallisia heimoja vastaan. Lyötyjen heimosoturien pääkalloista sanotaan rakennetun torneja Kohatissa. Myöhemmin Suurmogulien valtakunnan hallitsija Jahangir lähetti kenraalinsa alueelle taistelemaan raušanija-liikettä vastaan.
1800-luvun alussa Kohat ja läheiset Bannu ja Pešawar liitettiin Punjabin sikhiläisen hallitsija Randžit Singhin alueisiin. Sikhivaltaa uhkasivat kuitenkin jatkuvasti paikalliset heimot. Vuonna 1809 alueen läpi matkasi Mountstuart Elphinstone, joka kutsui seutua nimellä "Cohaut". Vuonna 1849 Sikhivaltakunta romahti ja sen alueet liitettiin Brittiläiseen Intiaan. Brittien hallitsemasta Kohatista tehtiin oma kuntansa vuonna 1876. Alkujaan sitä hallittiin osana Punjabia ja vuonna 1901 uutta Luoteisprovinssia. Vuonna 1901 alettiin rakentaa myös sotilastietä Kohatiin. Seutu yhdistettiin muuhun Intiaan myös kapearaiteisella rautatiellä. Brittiarmeijan linnoitus on lähellä nykyisen kaupungin keskustaa. Kaupunki oli tärkeä brittien sotilastukikohta paikallisten heimojen hallitsemiseksi.
Pakistanin itsenäistymisen jälkeen Kohatista tuli tärkeä Pakistanin armeijan tukikohta. Paikalla on myös ilmavoimien lentokenttä.
Väestö.
Kohatin asukasluku oli Pakistanin vuoden 2017 väestönlaskennan mukaan 191 836.
Venesmes

Venesmes on kunta Ranskassa Cherin departementissa Centre-Val de Loiren alueella. Se sijaitsee Cherjoen varrella, noin 22 kilometriä Saint-Amand-Montrondin kaupungista luoteeseen.
Saint-Pierren kollegiaalikirkko on rakennettu vuonna 1265. Kirkko on ollut historiallisten monumenttien listalla vuodesta 1927 lähtien.
Perjantain moskeija (Şəki)

Perjantain moskeija eli Cümə-moskeija () on historiallinen moskeija, joka sijaitsee Şəkin kaupungissa Azerbaidžanissa. Se on yksi kaupungin vanhimmista ja merkittävimmistä moskeijoista.
Historia.
Rakentaminen ja varhaiset vaiheet.
Moskeija rakennettiin 1700-luvulla Şəkin kaupungin keskusta-alueelle. Sen tarkkaa rakennusvuotta ei tiedetä, mutta useimmat lähteet viittaavat 1700-luvun puoleenväliin. Moskeijan rakennuttajasta ja rahoittajasta ei ole säilynyt tarkkoja tietoja, mutta sen oletetaan olevan paikallisen yhteisön yhteinen ponnistus. 
Cümə-moskeija on tyypillinen esimerkki Şəkin arkkitehtuurikoulukunnasta, joka tunnetaan omaperäisestä tyylistään ja koristeellisuudestaan. Rakennuksessa on käytetty paikallisia materiaaleja, kuten jokikiveä ja puuta, jotka ovat kestäneet aikaa hyvin.
Neuvostoaika ja itsenäisyyden aika.
Neuvostoaikana uskonnon harjoittaminen oli rajoitettua, ja monet moskeijat suljettiin tai muutettiin muuhun käyttöön. Cümə-moskeija kuitenkin säästyi tältä kohtalolta, vaikka sen toiminta olikin rajoitettua. 
Azerbaidžanin itsenäistyttyä vuonna 1991 uskonnonvapaus palautettiin, ja Cümə-moskeija avattiin jälleen täysipainoisesti uskonnolliseen käyttöön. Moskeija on sittemmin kunnostettu useaan otteeseen, ja se on säilyttänyt asemansa tärkeänä uskonnollisena ja yhteisöllisenä keskuksena Şəkin asukkaille.
Arkkitehtuuri.
Cümə-moskeija on kaksikerroksinen rakennus, jossa on laaja sisäpiha. Rakennuksen julkisivu on koristeltu perinteisillä Şəkin arkkitehtuurin elementeillä, kuten şəbəkə-ikkunoilla ja puukaiverruksilla.
Minareetti.
Moskeijan vieressä kohoaa korkea minareetti, joka on myös rakennettu perinteiseen Şəkin tyyliin. Minaretti on koristeltu geometrisin kuvioin ja tiilimuurauksella. Se on tärkeä osa moskeijan siluettia ja toimii myös rukouskutsun kuuluttamiseen.
Sisätilat.
Moskeijan sisätilat ovat avarat ja valoisat. Pääsalissa on suuri määrä rukousmattoja, ja seinät on koristeltu Koraanin jakeilla ja muilla islamilaisilla kuvioilla. Mihrab, joka osoittaa suunnan kohti Mekkaa, on koristeltu erityisen taidokkaasti. Lisäksi moskeijassa on erillinen tila naisille.
Nykyinen käyttö.
Cümə-moskeija on edelleen aktiivisessa käytössä, ja se on tärkeä osa Şəkin uskonnollista elämää. Moskeijassa järjestetään päivittäiset rukoukset, perjantairukoukset sekä uskonnolliset juhlat ja tapahtumat. Se toimii myös kokoontumispaikkana paikalliselle yhteisölle.
Merkitys.
Cümə-moskeija on paitsi tärkeä uskonnollinen keskus myös merkittävä osa Şəkin kulttuuriperintöä. Moskeija on myös suosittu matkailukohde, ja sen arkkitehtuuri ja historia houkuttelevat kävijöitä ympäri maailmaa. Se on osa UNESCOn maailmanperintökohdetta ”Şəkin historiallinen keskusta ja kaanien palatsi”.
Yleisurheilu kesäolympialaisissa 2024 – miesten 20 kilometrin kävely

Miesten 20 kilometrin kävely Pariisin 2024 kesäolympialaisissa kilpailtiin 1. elokuuta 2024 Trocadéron alueella Pariisissa. Kilpailuun osallistui 49 urheilijaa 25 maasta.
Kilpailun voitti Ecuadorin Brian Pintado. Se oli Ecuadorin ensimmäinen olympiakulta yleisurheilussa sitten Jefferson Pérezin voiton 20 kilometrin kävelyssä Atlantassa 1996. Toiseksi sijoittui Brasilian Caio Bonfim ja kolmanneksi Espanjan Álvaro Martín, matkan hallitseva maailmanmestari. Edellisten olympialaisten kultamitalisti, Italian Massimo Stano, jäi neljänneksi sekunnin päähän pronssimitalista.
Reitti.
20 kilometrin kilpailu järjestettiin Pont d’Iénan sillalla Trocadéron ja Eiffel-tornin välillä Pariisissa. Se kilpailtiin kilometrin mittaisella radalla, joka kierrettiin 20 kertaa.
Tapahtumat.
Kilpailun oli tarkoitus alkaa kello 7.30 paikallista aikaa, mutta lähtöä myöhästettiin puolella tunnilla ukkosen vuoksi. Ensimmäiset viisi kilometriä käveltiin aikaan 20.19 suuren pääjoukon pysyessä vielä yhtenäisenä. Sen jälkeen vauhti alkoi hieman kiihtyä, ja puolimatkaan saavuttiin Bonfimin johdossa ajassa 40.21. Kärkiryhmässä oli mukana 26 urheilijaa, muun muassa Pintado, Martín, Stano, Espanjan Paul McGrath, Australian Declan Tingay ja Ruotsin Perseus Karlström, matkan Euroopan-mestari. Puolimatkan jälkeen Pintado ja Kiinan Zhang Jun kiristivät tahtia. Tultaessa 14 kilometriin kärkijoukossa oli enää 16 urheilijaa, ja muun muassa Karlström oli pudonnut joukosta.
16 kilometrin väliaika oli 1.04.00, ja kärjessä olivat Pintado, Stano, McGrath, Martín, Bonfim ja Japanin Koki Ikeda ja Yūta Koga. Siitä eteenpäin vauhti koveni huomattavasti. Bonfimin vetämänä seuraava kilometri käveltiin aikaan 3.50, ja joukosta tippuivat McGrath ja Koga. Seuraava kilometri oli vielä nopeampi, 3.46, ja myös Ikeda jäi jälkeen. Viimeisten kahden kierroksen ajan Pintado ja Bonfim vuorottelivat kärkipaikalla. Heidän perässään kolmantena tuli Martín muutaman askeleen Stanoa edellä. Viimeisellä kierroksella Pintado jätti lopulta Bonfimin ja voitti kilpailun ajalla 1.18.55. Bonfim jäi hänestä 14 sekuntia, pronssia ottanut Martín puolestaan Bonfimista kaksi sekuntia, ja neljänneksi tullut Stano vain sekunnin Martínista. Kärjen takana yksi kilpailun suurimmista yllättäjistä oli Etiopian Wakuma Misgana, joka sijoittui kuudenneksi maansa ennätysajalla 1.19.31. Tokion olympialaisten hopeamitalisti Ikeda jäi kuudenneksi. Karlström tuli maaliin sijalla 21 jäätyään kärjestä yli kaksi minuuttia. Suomen edustaja Aku Partanen jäi kärjestä neljän minuutin päähän ja tuli maaliin sijalla 32.
Ympärysvaltojen voiton mitali (Ranska)

Ympärysvaltojen voiton mitali () on ranskalainen sotilasansiomitali. Päätöksen ympärysvaltojen yhteisen mitalin perustamisesta teki ympärysvaltoja edustava komitea jo vuonna 1919, mutta Ranskan osalta mitalin perustava laki säädettiin vasta vuonna 1922. Ranskalaista mitalia myönnettiin Ranskan asevoimien alaisuudessa vähintään 3 kuukautta palvelleille sotilaille ja siviileille. 
Tarkemmat myöntämisperusteet mitalille olivat seuraavat:
Mitalia jaettiin yhdessä luokassa:
Mitali on osa ympärysvaltojen vastaavien voitonmitalien sarjaa. Mitalien nauha on samalainen, mutta itse mitali eroaa sen myöntävien maiden välillä. Tällaisia maita on yhteensä 14.
Alice D’Amato

Alice D’Amato (s. 7. helmikuuta 2003 Genova) on italialainen telinevoimistelija. Hän on puomin olympiavoittaja, joukkuekilpailun olympia- ja MM-mitalisti sekä nelinkertainen Euroopan-mestari. Yksittäisistä telineistä hän on ennen olympiavoittoaan menestynyt parhaiten nojapuilla.
D’Amato voitti joukkuekilpailussa juniorien Euroopan-mestaruuden vuonna 2018. Szczecinin EM-kilpailuissa 2019 hän saavutti ensimmäisen aikuisten arvokisamitalinsa, pronssia nojapuilla. Moniottelussa hän sijoittui neljänneksi. Samana vuonna Stuttgartin MM-kilpailuissa hän saavutti pronssia joukkuekilpailussa. Vuonna 2021 hän sijoittui Baselin EM-kilpailuissa nojapuilla viidenneksi. Tokion kesäolympialaisissa 2021 hän sijoittui joukkuekilpailussa neljänneksi ja moniottelussa 20:nneksi sekä yksittäisten telineiden karsinnoissa nojapuilla 18:nneksi, permannolla 28:nneksi ja puomilla 48:nneksi. Kita-Kyūshūn MM-kilpailuissa 2021 D’Amato sijoittui moniottelussa kahdeksanneksi ja nojapuiden karsinnassa 12:nneksi.
D’Amato voitti Münchenin EM-kilpailuissa 2022 joukkuekilpailussa kultaa ja saavutti nojapuilla hopeaa. Liverpoolin MM-kilpailuissa 2022 hän sijoittui joukkuekilpailussa viidenneksi ja moniottelussa kymmenenneksi sekä nojapuiden ja permannon karsinnassa yhdeksänneksi. Antalyan EM-kilpailuissa 2023 hän voitti kultaa nojapuilla sekä sai hopeaa joukkuekilpailussa ja pronssia moniottelussa. Antwerpenin MM-kilpailuissa 2023 hän sijoittui joukkuekilpailussa ja moniottelussa viidenneksi sekä sijoittui permannon karsinnassa 13:nneksi. Riminin EM-kilpailuissa 2024 D’Amato voitti kultaa joukkuekilpailussa ja nojapuilla sekä saavutti hopeaa moniottelussa. Pariisin kesäolympialaisissa 2024 hän voitti kultaa puomilla, saavutti hopeaa joukkuekilpailussa ja sijoittui neljänneksi moniottelussa. Leipzigin EM-kilpailuissa 2025 hän voitti kultaa joukkuekilpailussa
Alice D’Amaton kaksossisar on Asia D’Amato, joka myös on telinevoimistelun arvokisamitalisti.
Ranskan ruiskaunokki

Ranskan ruiskaunokki () on ranskalainen maailmansodissa kaatuneiden, haavoittuneiden sekä leskeksi ja orvoiksi jääneiden muistoa kunnioittava symboli. Se otettiin käyttöön vuonna 1916. Sinisestä ruiskaunokista tuli ensimmäisen maailmansodan uhrauksien symboli virallisesti vasta vuonna 1935, kun presidentti Gaston Doumergue antoi julistuksen aiheesta. Vuonna 1957 päätettiin myös siitä, että ruiskaunokki olisi myös toisen maailmansodan muistamisen symboli. Kansainyhteisön maissa vastaava symboli on unikonkukka.
Syitä nimenomaan ruiskaunokin valinnaksi ovat mm. se, että kukkia kasvoi juoksuhautojen mudissa, sininen on yksi Ranskan lipun väreistä ja vasta palvelukseen astuneiden ranskalaissotilaiden univormu oli vielä sininen.
Ruiskaunokkiaiheisia pinssejä myydään sekä 11. marraskuuta että 8. toukokuuta. Myynnistä saaduilla tuotoilla tuetaan hyväntekeväisyysjärjestöjä, joiden toiminta liittyy maailmansotien uhrauksien muistamiseen. Vuonna 2018 Ranskassa lyötiin 2 euron juhlaraha, jossa ruiskaunokki on kuvattuna.
Pierre Cailleteau

Pierre Cailleteau eli L’assurance (1655–1723) oli ranskalainen arkkitehti. Hän oli aikanaan Pariisin ylhäisön suosiossa. Lukuisissa yksityispalatseissaan ("hôtels") hän pyrki väljistä huonejaoituksista mukavan kodikkaisiin vaatimattomiin mittasuhteisiin ja poikkeaa muotoilussakin akateemisista säännöistä. Hänen huomattavimpia töitään ovat: Hotel de Pussortin uudistaminen (ennen 1697); Hôtel Rivié (1704); Hôtel de Rochelaure (1722), josta tuli myöhemmin yleisten töiden ministeriö; Hôtel de Lassay (1724) Quai d’Orsayn varrella, josta tuli myöhemmin parlamentin puheenjohtajan virka-asunto, ja Petit Bourgin linna Seinen varrella lähellä Charentonia.
War on Fakes

War on Fakes on faktantarkistukseen keskittymään pyrkivä sivusto, joka vastustaa Venäjän vastaista informaatiosotaa ja tuottaa sanojensa mukaan vinoutumatonta tietoa. PolitiFact kuitenkin kritisoi sivustoa muun muassa siitä, että sen tarjoamat vaihtoehtoiset selitykset esimerkiksi Butšan verilöylylle ja Mariupolin synnytyssairaalan iskulle ovat myös keskenään ristiriitaisia.
War on Fakes nousi täysimittaisen Ukrainan sodan alkupäivinä kaikkein suosituimmaksi niistä sivustoista, joita "Time" piti venäläisinä nettipropagandakampanjoina. Sillä oli keskimäärin 20 miljoonaa lukijaa päivittäin. War on Fakesin mukaan ukrainalaiset pyrkivät esittämään Venäjän joukot epämiellyttävässä valossa valeiden ja misinformaation avulla. Sivuston mukaan ukrainalaiset käyttivät Hollywoodin tuottajia, ammattinäyttelijöitä ja videoeditointityökaluja lavastaakseen kuvia kuolleista venäläisistä sotilaista ja tuhoutuneista ukrainalaisista kaupungeista. Sean Pennin väitettiin osallistuneen väitettyyn Ukrainan informaatio-operaatioon. PolitiFact arvioi yli 380 War on Fakesin julkaisua maaliskuun ja heinäkuun 2022 väliseltä ajalta. PolitiFact löysi paljon tietoja, jotka se katsoi paikkansapitämättömiksi.
Venäläisen disinformaation asiantuntija Lukas Andriukaitiksen mukaan War on Fakes sopii Venäjän hallinnon propagandan päämääriin. Hänen mukaansa sivusto ja venäläinen propaganda yleensä pyrkii vakuuttamaan yleisön siitä, että totuus on suhteellinen ja että jokainen voi rakentaa itse oman totuutensa. Margarita Simonjan ja Vladimir Solovjov ovat jakaneet War on Fakesin faktantarkistuksia. Hanketta ovat tukeneet ja sen kertomuksia jakaneet myös Venäjän suurlähetystöt Saksassa, Tunisiassa, Indonesiassa ja Pohjois-Makedoniassa. Disinformaatiota netissä jäljittävä teknologiayhtiö Logically esitti War on Fakesin taustalla olevan entisen venäläisen toimittaja Timofei Vasilijevin.
Yleisurheilu kesäolympialaisissa 2024 – naisten 20 kilometrin kävely

Naisten 20 kilometrin kävely Pariisin 2024 kesäolympialaisissa kilpailtiin 1. elokuuta 2024 Trocadéron alueella Pariisissa. Kilpailuun osallistui 45 urheilijaa 22 maasta.
Kilpailun voitti maailmanennätyksen haltija ja vuoden 2017 maailmanmestari, Kiinan Yang Jiayu. Se oli Kiinan neljäs olympiakulta naisten 20 kilometrin kävelystä, vaikka matka oli olympialaisten ohjelmassa vasta seitsemännen kerran. Yang karkasi kärkijoukosta viiden kilometrin jälkeen, ja toiseksi tullut Espanjan kaksinkertainen maailmanmestari María Pérez jäi hänestä 25 sekuntia. MM-hopeamitalisti Jemima Montag Australiasta oli kilpailun kolmas uudella Oseanian ennätysajalla.
Reitti.
20 kilometrin kilpailu järjestettiin Pont d’Iénan sillalla Trocadéron ja Eiffel-tornin välillä Pariisissa. Se kilpailtiin kilometrin mittaisella radalla, joka kierrettiin 20 kertaa.
Tapahtumat.
Kilpailun oli tarkoitus alkaa kello 9.20 paikallista aikaa, mutta lähtöä myöhästettiin puolella tunnilla. Samalla radalla aiemmin aamulla käydyn miesten kilpailun lähtö siirtyi niin ikään puolella tunnilla myöhemmäksi ukkosen vuoksi.
Jo kilpailun alkuvaiheessa pääjoukosta erottui yhdeksän urheilijan kärkiryhmä, joka viiden kilometrin kohdalla oli muutaman sekunnin edellä pääjoukkoa. Yang teki viiden kilometrin jälkeen irtioton kärkiryhmästä. Kuuden kilometrin väliajassa hänellä oli kuuden sekunnin johto takaa-ajajiin, joihin kuuluivat muun muassa Pérez, Montag, hallitsevat olympiavoittaja ja hopeamitalisti Antonella Palmisano ja Lorena Arenas sekä kaksinkertainen maailmanmestari Kimberly García. Yang kasvatti johtoaan tasaisesti, ja kymmeneen kilometriin tultaessa hän johti takaa-ajajia jo 33 sekunnilla. Hänen väliaikansa puolimatkassa oli 43.06. Takaa-ajoryhmä oli kasvanut 11 urheilijaan.
13 kilometrin kohdalla Yangin johto oli 44 sekuntia. 15 kilometrissä takaa-ajajien joukko alkoi hajota: Yangin takana toisella sijalla 30 sekunnin päässä oli Pérez, hänen takanaan muutaman sekunnin päässä Ma Zhenxia ja hänen takanaan Arenas, Montag ja Alegna González. Pérez onnistui kaventamaan Yangin etumatkan 15 sekuntiin kaksi kilometriä ennen maalia, mutta Yang otti loppukirin ja voitti Pérezin 25 sekunnilla. Yangin voittoaika oli 1.25.54. Kolmanneksi sijoittui Montag uudella Oseanian ennätysajalla 1.26.25. Seuraavina maaliin tulivat Arenas ja González. Palmisano keskeytti kilpailun 13 kilometrin jälkeen.
Louis Hector Leroux

Louis Hector Leroux (27. joulukuuta 1829 Verdun – 11. marraskuuta 1900 Angers) oli ranskalainen, klassillisen tyylisuunnan taidemaalari. Vuoden 1863 jälkeen hän keskittyi lähes kokonaan kuvaamaan antiikin aikaa sekä Raamatun kertomuksia. Myös hänen tyttärensä Laura Leroux-Revault oli taidemaalari.
Elämänvaiheita.
Leroux kävi aluksi peruukintekijän opissa ja teki vähän aikaa myös alan töitä. Samaan aikaan hän opiskeli kotipaikkakunnallaan piirustusta ja voitti kaikki palkinnot. Lisäksi hänelle annettiin pieni apuraha, jolla rahoittaa taideopintoja. 
Ranskan valtion taideakatemian oppilaaksi Leroux otettiin vuonna 1849. Siellä hän opiskeli François-Édouard Picot´n oppilaana. Ajan tavan mukaisesti opiskeluun kuului muun muassa vanhojen mestareiden töiden kopiointia. Kopioita myymällä Leroux ansaitsi elatuksensa. Vuonna 1857 hän sai toisen palkinnon arvostetussa Prix de Rome -kilpailussa. Taideopiskelijat kilpailivat Prix de Romesta, joka oli tarkoitettu Roomassa tapahtuvien jatko-opintojen rahoittamiseen. Lerouxille palkinto myönnettiin maalauksesta "Kristus herättää Lasaruksen".
Leroux saapui Roomaan Villa de Mediciin vuonna 1860, ja häntä odotti siellä hänen ystävänsä Jean-Jacques Henner. Henner oli voittanut Prix de Romen jo aikaisemmin. Rooma muodostui Lerouxille inspiroivaksi paikaksi, sillä häntä kiinnosti kovasti antiikin aika ja sen uskonnot. Erityisen paljon hän maalasi vestaaleja esittäviä maalauksia. Lisäksi sieltä oli hyvä tehdä maalausmatkoja Kreikkaan, Egyptiin ja Turkkiin. Roomassa oleskelleet ranskalaiset taiteilijat muodostivat oman ryhmänsä nimeltä Caldarrosti. Taiteilijat järjestivät tapaamisia läpi elämänsä myös palattuaan Ranskaan. Tuloja saadakseen hän kopioi klassisia taideteoksia seinävaatteita valmistaneen Gobelins-tehtaan mallistojen piirustuksia varten.
Antiikkia kuvanneet maalaukset, kuten Leroux’n, sopivat erinomaisesti Ranskan toisen keisarikunnan aikaista taidetta ostaneen yleisön makuun. Leroux ei pyrkinyt rekonstruoimaan antiikkia toisin kuin useimmat muut aikalaistaiteilijat, sen sijaan hän pyrki saamaan niihin draamaa, kuten Herculaneumin tuhoa esittäneeseen maalaukseensa.
Leroux vieraili välillä kotimaassaan, mutta kaikkiaan hän viipyi Roomassa aina vuoteen 1874. Leroux kävi Ranskassa vuonna 1870, jolloin oli käynnissä Saksan-Ranskan sota. Hän katsoi velvollisuudekseen liittyä armeijaan. Samaan joukko-osastoon kuului muitakin taiteilijoita, kuten Jehan Georges Vibert ja Alexandre-Louis Leloir. Buzenvalin taistelussa Leroux haavoittui jalkaan. 
Sodan jälkeen, vuonna 1871, Leroux meni naimisiin. Hänen vaimonsa oli italialaisen lääkärin tytär Giuditta Clelia Casali. Liitosta syntyi kaksi lasta, tytär Laura vuonna 1872 ja poika Nicolas vuonna 1874. Lasten syntymän jälkeen Leroux oli omistautunut lähinnä maalaamiselle joillekin yksityisoppilailleen. Leroux jäi leskeksi vuonna 1892.
Leoux´n töitä on nykyään Yhdysvaltojen ja Ranskan museoiden kokoelmissa.
Echo Brickell

Echo Brickell on Miamissa Yhdysvalloissa sijaitseva 194 metriä korkea, 57-kerroksinen pilvenpiirtäjä. Tornin rakentaminen aloitettiin vuonna 2015, ja se valmistui 2017. Rakennuksessa on asuinhuoneistoja, ja sen päämateriaali on betoni. Rakennuksen suunnitteli arkkitehti Carlos Ott.